**Bosna i Hercegovina**

**Federacija Bosne i Hercegovine**

**Federalno ministarstvo energije, rudarstva i industrije Mostar**

**Program utroška sredstava**

**utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije**

**„Kapitalni transferi javnim preduzećima-realizacija Projekta rekonstrukcije magistralnog vrelovoda-grad Tuzla“**

**Mostar, juni 2024. godine**

# UVOD

Grad Tuzla, kao treći najveći grad u Bosni i Hercegovini i sjedište kantona u Federaciji Bosne i Hercegovine (Tuzlanski kanton) broji 111.000 stanovnika, od čega na urbanom području grada egzistira 74.000 stanovnika.

Na sistem daljinskog grijanja Grada Tuzla, kojeg čini preko 200 km vrelovodne i toplovodne mreže, spojeno je 26.600 domaćinstava.

Magistralni vrelovod služi za snabdijevanje toplotnom energijom Grada Tuzle i predstavlja vezu između termoelektrane i vrelovodne mreže grada Tuzle. Postojeći glavni magistralni vrelovod prema Gradu Tuzla je dvocijevni, nazivnog promjera cijevi DN600.

Grad Tuzla je zahtjevom zatražio podršku od Federalnog ministarstva enrgije, rudarstva i industrije za implementaciju projekta: „Projekat rekonstrukcije magistralnog vrelovoda grada Tuzle od ograde TE Tuzla do komore k1 – faza 1 (ograda TE Tuzla do priključne komore za Siporeks)“ i dobio pozitivno mišljenje, gdje se navedeni projekat kao takav, u proceduri kandidovanja projekata u Program javnih investicija po Uredbi o načinu i kriterijima za pripremu, izradu i praćenje realizacije Programa javnih investicija, zajedno s svim relevantnim dokumentima i unosom u sistem PIMIS-a mogao proslijediti Federalnom ministarstvu finansija u daljnju proceduru.

Potpunom realizacijom Projekta rekonstrukcije magistralnog vrelovoda-grad Tuzla stvaraju se preduslovi za priključenje na sistem daljinskog grijanja novih 14.000 stanovnika, odnosno 3.500 domaćinstava, omogućava se izgradnja novih stambeno poslovnih objekata, produžuje se vijek trajanja sistema daljinskog grijanja i u konačnici smanjuju gubici energije u transportu. Ukupna vrijednost ovog projekta procijenjena je na 19.868.054,00 KM.

Ovaj projekat je u skladu sa Strategijom razvoja Federacije BiH 2021 – 2027 godine (3. Strateški cilj: Resursno efikasan i održiv razvoj, 3.2. Unaprjeđivati kvalitet zraka) i Strategijom razvoja grada Tuzle do 2026. godine (Unapređenje okoliša, 6.1.7. Širenje mreže toplifikacije).

Budžetom Federacije Bosne i Hecegovine za 2024. godinu Federalnom ministarstvu energije, rudarstva i industrije (u daljem tekstu: Ministarstvo) u razdjelu 17, ekonomski kod 615400 Kapitalni transferi javnim preduzećima-realizacija Projekta rekonstrukcije magistralnog vrelovoda-grad Tuzla, predviđena su sredstva za dodjelu u ukupnom iznosu od 10.000.000,00 KM.

S obzirom da se radi o velikoj investiciji, koja premašuje iznos odobrenih sredstava, rekonstrukcija ovog magistralnog vrelovoda u dužini od cca 1800 m podijeljena je u dvije faze.

Prva faza se odnosi na nabavku, transport i isporuku (u Magacin Centralnog grijanja d.d. u naselju Kreka – bivši TTU), predizoliranih cijevi, koljena, čvrstih tačaka, spojnica i aksijalnih kompenzatora, sve na osnovu specifikacije materijala za mašinske radove iz „Projekta rekonstrukcije magistralnog vrelovoda grada Tuzle od ograde TE Tuzla do komore k1 – faza 1  (ograda TE Tuzla do priključne komore za Siporeks)“

Procijenjena vrijednost ulaganja (projektantska) u ovoj fazi iznosi cca 10 miliona KM i biće realizovana sredstvima koja su predviđena ovim Programom. Druga faza se odnosi na izvođenje radova na montaži predizoliranog cjevovoda, te građevinske radove (demontaža postojećeg cjevovoda, montaža betonskih čvrstih tačaka, oblaganje cijevi pijeskom i zatrpavanje rova) i elektro radove (spajanje signalnih vodiča).

Shodno Odluci o komunalnim djelatnostima („Službeni glasnik“, broj 09/07), Grad Tuzla je obavljanje komunalne djelatnosti, snabdijevanje toplotnom energijom- proizvodnja i distribucija toplotne energije, povjerila javnom preduzeću JKP „Centralno grijanje“ d.d. Tuzla.

Ugovorom o regulisanju međusobnih prava i obaveza u vezi sa povjeravanjem na upravljanje i korištenje javnih dobara, komunalne i druge infrastrukture i objekata (zaključen u Tuzli, 2020 godine, između: Grada Tuzle i JKP „Centralno grijanje“ d.d. Tuzla) su regulisana međusobna prava i obaveze ugovornih strana u vezi sa povjeravanjem od strane Grada Tuzle Javnom komunalnom preduzeću prava upravljanja i korištenja javnim dobrima i ostalom komunalnom i drugom infrastrukturom izgrađenom u cilju osiguranja uslova za obavljanje komunalne djelatnosti snabdijevanja toplinskom energijom, a sve sa ciljem obezbjeđenja pružanja usluga snabdijevanja toplinskom energijom, kao komunalne djelatnosti od posebnog društvenog interesa.

Odlukom broj: 0109/2002-3 od 17.01.2002. godine promijenjeno je organizovanje iz javnog preduzeća u dioničko društvo Centralno grijanje d.d. Tuzla, a u Rješenju o upisu promjena podataka o subjektu upisa u sudski registar, broj: U/I-920/02 od 30.08.2002. godine, izdato od Kantonalnog suda Tuzla, upisane su navedene promjene.

# PRAVNI OSNOV

* Strategija razvoja Federacije Bosne i Hercegovine 2021-2027 („Službene novine Federacije BiH“, broj 40/2022);
* Strategija razvoja grada Tuzle 2012 - 2026. godine (revidirana za period 2019.- 2021.), objavljena u Službenom glasniku Grada Tuzla, broj 2/19.

# ZAKONODAVNI OKVIR

* Budžet Federacije Bosne i Hercegovine za 2024. godinu („Službene novine Federacije BiH“, broj 7/24);
* Zakon o izvršavanju Budžeta Federacije Bosne i Hercegovine za 2024. godinu („Službene novine Federacije BiH“, broj 7/24).

# CILJ PROGRAMA

Cilj Programa je da „Centralno grijanje“ d.d. Tuzla, sa planiranom finansijskom pomoći (10 miliona KM) realizuje projekat nabavke, transporta i isporuke (u Magacin Centralnog grijanja d.d. u naselju Kreka – bivši TTU), predizoliranih cijevi, koljena, čvrstih tačaka, spojnica i aksijalnih kompenzatora, sve na osnovu specifikacije materijala za mašinske radove iz „Projekta rekonstrukcije magistralnog vrelovoda grada Tuzle od ograde TE Tuzla do komore k1 – faza 1  (ograda TE Tuzla do priključne komore za Siporeks)“

Predmet ovog projekta je nabavka, transport i isporuka u Magacin Centralnog grijanja d.d. u naselju Kreka – bivši TTU predizoliranih cijevi, koljena, čvrstih tačaka, spojnica i aksijalnih kompenzatora potrebnih za rekonstrukciju magistralnog vrelovoda, kao dijela sistema daljinskog grijanja Grada Tuzle, postojećeg magistralnog vrelovoda nazivnog promjera DN600 u nadzemnoj izvedbi sa magistralnim vodom DN800 u podzemnoj izvedbi, odnosno dionica između čvrstih tačaka ČO1 (stacionaža 0,00) i ČO22 (stacionaža 1787,60).

Za uslove mreže daljinskog grijanja grada Tuzla prema proračunu izabrana je predizolirana čelična cijev nazivnog promjera DN 800 (813,0 x 12,5). Potisna cijev se izvodi sa debljinom izolacije 2 (UNO DN800 (813,0 x 12,5)/1100), dok se povratna cijev montira sa debljinom izolacije 1 (UNO DN 800 (813,0 x 12,5)/1000). Oslanjanje cijevi na dionicama koje su izvan zemljanog rova riješen je sa vođenim i slobodnim kliznim osloncima čiji je raspored i pozicija data na dispoziciji. Na mjestima promjene smjera trase (na lomovima) ugrađuju se predizolirana koljena i to kao standardna kataloška oprema za uglove od 90°, dok se za drugačija skretanja koriste nestandardni predizolirani lukovi - specijalno po narudžbi. Otvori za punjenje i odzračivanje moraju uvijek biti u položaju "12 sati". Za prolaz predizoliranih cijevi kroz zidove objekta koriste se brtveni prsteni, ispod kojih je namotana masna traka u cilju vodonepropusnog zatvaranja izolacione pjene na čeonim stranicama cijevi. Predizolirane cijevne armature, te druge komponente cijevnog sistema, moraju biti u skladu s EN 253:2017, EN 448 i EN 489:2009. Sistem nadzora je tzv. Brandes sistema prema EN 14419:2009.

Kao izolacijski materijal (dvokomponentni) koristi se poliuretanska tvrda pjena, koja se miješa u tvornici prema posebnim omjerima. Koeficijent toplinske vodljivosti je 0,027 W/mK kod 50°C - EN 253:2017.

Zaštitna vanjska cijev predizolirane čelične cijevi izrađuje se od hemijskog postojanog i na udarce otpornog polietilena visoke gustoće (PEHD).

Izvršen je statički i hidraulički proračun distributivne mreže prema postavljenoj trasi koja je definisana. Urađen je kompletan proračun čvrstoće distirubutivne mreže, u programu „SIS KMR“, u svemu u prema EN13941 za podzemne cjevovode i EN13480 za nadzemne cjevovode.

Nabavkom ovih cijevi i cijevnih elemenata dao bi se značajan doprinos u vezi sa rekonstrukcijom magistralnog vrelovoda na pomenutoj dionici, što bi u konačnici, nakon ugradnje cijevi i završetka rekonstrukcije, dovelo do ostvarenja fukcionalnog cilja, odnosno povećanja zapremine ukupnog sistema daljinskog grijanja Grada Tuzla kojim bi se na pomenutoj dionici omogućilo širenje mreže daljinskog grijanja na naselja koja trenutno nisu spojena na sistem (Hudeč, Moluhe, Šićki Brod i itd).

Dodatno bi se omogućilo rad pumpi mrežne vode sa značajno nižim pritiscima čime bi se direktno smanjila potrošnja električne energije. Zamjena tradicionalne izolacije (vuna+ Al-lim) nadzemnog vrelovoda, koji je izložen vremenskim uticajima a često i otuđenju lima (stalnim oštećenjima ljudskog faktora), sa predizoliranom fabričkom tehnologijom izolacije u zemljanom rovu, na pomenutoj dionici (ČO1-ČO22) smanjili bi se gubici toplinske energije.

Poznato je da je Tuzlanska regija jedna od najzagađenijih regija u Evropi. Loženjem čvrstih goriva sa velikim sadržajem sumpora stvaraju se uslovi za vrijednost indeksa kvaliteta zraka preko 100 (kvalitet zraka nezdrav za osjetljive grupe), dok se u najhladnijim danima, u periodima najvećeg spaljivanja različitih vrsta čvrstog goriva, indeks povećava na preko 200 (kvalitet zraka vrlo nezdrav).

Realizacijom ovog projekta smanjuje se aerozagađenje u Gradu Tuzla, produžuje vijek trajanja sistema, te povećava energetska efikasnost sistema daljinskog grijanja.

# KORISNICI I NAMJENA DODIJELJENIH SREDSTAVA

Korisnik sredstava po ovom Programu je “Centralno grijanje” d.d. Tuzla.

Sredstva su namijenjena za nabavku, transport i isporuku u Magacin Centralnog grijanja d.d. u naselju Kreka – bivši TTU predizoliranih čeličnih cijevi nazivnog promjera DN 800 (813,0 x 12,5), koljena, čvrstih tačaka, spojnica i aksijalnih kompenzatora, sve na osnovu specifikacije materijala za mašinske radove iz „Projekta rekonstrukcije magistralnog vrelovoda grada Tuzle od ograde TE Tuzla do komore k1 – faza 1  (ograda TE Tuzla do priključne komore za Siporeks)“.

Ukoliko sredstva predviđena ovim Programom ne budu u cijelosti utrošena za nabavku materijala i opreme za rekonstrukciju I faze magistralnog vrelovoda, odnosno od ČO1-ČO22, Korisnik i Grad Tuzla se mogu obratiti Federalnom ministarstvu energije, rudarstva i industrije sa novim zahtjevom i pratećom dokumentacijom za dodjelu neutrošenog dijela grant sredstava, s ciljem nastavka realizacije projekta rekonstrukcije magistralnog vrelovoda Tuzla. U tom slučaju, potrebno je da se izvrše i eventualne izmjene kroz Program javnih investicija.

# SREDSTVA PREDVIĐENA ZA DODJELU

Sredstva predviđena za dodjelu po ovom Programu čine sredstva planirana Budžetom Federacije Bosne i Hecegovine za 2024. godinu u razdjelu 17, ekonomski kod 615400 u ukupnom iznosu od 10.000.000,00 KM.

Sredstva koja Federacija BiH uloži po ovom Programu knjižiće se kao povećanje kapitala Grada Tuzla.

# TRAJANJE PROGRAMA

Ovaj Program traje do utroška sredstava, odnosno do nabavke, transporta i isporuke u Magacin Centralnog grijanja d.d. u naselju Kreka – bivši TTU predizoliranih cijevi, koljena, čvrstih tačaka, spojnica i aksijalnih kompenzatora, za predmetni vrelovod, koji se gradi u okviru „Projekat rekonstrukcije magistralnog vrelovoda Grada Tuzla od ograde TE „Tuzla“ do komore K1 – faza 1 (ograda TE „Tuzla“ do priključne komore za Siporeks) u ukupnom iznosu do 10 miliona KM, a najkasnije do kraja fiskalne 2024. godine.

# TIJELA ZA PROVOĐENJE PROGRAMA

Tijela nadležna za provođenje i nadzor nad namjenskim korištenjem sredstava po ovom Programu su Federalno ministarstvo energije rudarstva i industrije, Federalno ministarstvo finansija/financija, “Centralno grijanje” d.d. Tuzla, Grad Tuzla, svako u okviru svoje nadležnosti.

# PROVOĐENJE PROGRAMA

Sredstva se dodjeljuju na osnovu ovog Programa i Ugovora o dodjeli sredstava, koji potpisuje Ministarstvo, sa jedne strane i „Centralno grijanje” d.d. Tuzla, kao korisnik sa druge strane.

 Ugovor obavezno sadrži sljedeće elemente:

* iznos i namjenu sredstava koja se dodjeljuju
* Sredstva u iznosu od 10 miliona KM su namijenjena za nabavku, transport i isporuku u Magacin Centralnog grijanja d.d. u naselju Kreka – bivši TTU predizoliranih čeličnih cijevi nazivnog promjera DN 800 (813,0 x 12,5), koljena, čvrstih tačaka, spojnica i aksijalnih kompenzatora, sve na osnovu specifikacije materijala za mašinske radove iz „Projekta rekonstrukcije magistralnog vrelovoda grada Tuzle od ograde TE Tuzla do komore k1 – faza 1 (ograda TE Tuzla do priključne komore za Siporeks)“, koji obuhvata dionicu između čvrstih tačaka ČO1 (stacionaža 0,00) i ČO22 (stacionaža 1787,60).
* dinamiku i načine doznačavanja sredstava
* Sredstva će se prenositi u tranšama (sukcesivno) na poseban transakcijski račun koji će “Centralno grijanje“ d.d. Tuzla otvoriti za namjene predviđene ovim Programom. Sredstva će se prenositi nakon što „Centralno grijanje“ d.d. Tuzla dostavi Federalnom ministarstvu energije, rudarstva i industrije dokaze o nabavljenom i uskladištenom materijalu (pisani zahtjev za prenos sredstava, potpisan ugovor sa dobavljačem i faktura za isporučeni materijal)
* obavezu korisnika sredstava
	+ „Centralno grijanje“ d.d. Tuzla će pripremiti tendersku dokumentaciju i provesti postupak nabavke roba, u skladu sa Zakonom o javnim nabavkama,
	+ Nakon izbora najpovoljnijeg ponuđača za nabavku roba „Centralno grijanje“

d.d. Tuzla će sklopiti sa istim ugovor, kojim će biti definisane sva prava i obaveze ugovorenih strana (Ugovor će sadržavati sve detalje vezane za kvalitet roba, plaćanje, rokove, sredstva osiguranja, dinamiku isporuke u Magacin Centralnog grijanja d.d. u naselju Kreka – bivši TTU itd.),

* + „Centralno grijanje“ d.d. Tuzla će uz zahtjev za prenos sredstava prema Ministarstvu dostaviti svu potrebnu dokumentaciju (pisani zahtjev za prenos sredstava, potpisan ugovor za nabavku i isporuku roba sa dobavljačem i fakturu za isporučenu robu),
	+ „Centralno grijanje“ d.d. Tuzla izvršiće plaćanje po fakturama dobavljaču roba, a dokaz o izvršenim uplatama za svaku fakturu za isporučeni materijal dostaviti Ministarstvu;

Nakon što se dostave sve fakture za isporučenu robu, izvrši plaćanje i sav materijal i oprema, odnosno predizolirane cijevi, koljena, čvrste tačke, spojnice i aksijalni kompenzatori, budu uskladišteni u Magacin Centralnog grijanja d.d. u naselju Kreka – bivši TTU, Ministarstvo može konstatovati da je cilj utvrđen Programom ispunjen.

# KONTROLA UTROŠKA DODIJELJENIH SREDSTAVA

U svrhu kontrole namjenskog utroška dodijeljenih sredstava korisnik je dužan provesti odobrenu investiciju u cijelosti, u skladu sa potpisanim Ugovorom, te dostaviti Ministarstvu Izvještaj o provođenju odobrene investicije sa prikazom očekivanih učinaka investicije, i to najkasnije u roku od 20 dana, nakon nabavke roba.

U svrhu kontrole namjenskog utroška dodijeljenih sredstava, federalni ministar energije, rudarstva i industrije, Rješenjem imenuje Komisiju za kontrolu namjenskog utroška sredstava koja radi u skladu sa Programom i potpisanim Ugovorom, i dužna je sačiniti Zapisnik i Izvještaj o utrošku sredstava. Izvještaj o utrošku sredstava se putem Ministarstva dostavlja Vladi Federacije Bosne i Hercegovine na razmatranje i usvajanje.

Ministarstvo ima pravo uvida i kontrole u postupku provođenja odobrene investicije na lokaciji korisnika.

# OBJAVLJIVANJE AKTA

Ministarstvo će ovaj Program i Odluku o usvajanju Programa, objaviti u „Službenim novinama Federacije BiH“ i na web stranici Ministarstva: [www.fmeri.gov.ba](http://www.fmeri.gov.ba/).

 **M I N I S T A R**

**Vedran Lakić**